runetrust/blame-folketinget-dk huggingface dataset:
Hans Kristian Skibby (DD), 2025-01-15:
Hvis man kigger på tallene siden 2000, har PAL-skatten vel indkasseret omkring 600 mia. kr. til statskassen, og forslagsstilleren har jo ret i, at det måske virker en kende komisk, at der er en skat, der kan indkradse så mange penge hos lønmodtagere osv. her i Danmark, uden at de opdager det.
Kim Behnke (UP), 2001-04-25:
Det ved jeg at hr. Morten Helveg Petersen har indsigt i, og derfor er mit spørgsmål: Når nu den danske nationalbank skal foretage swaps for eksempel mellem lån optaget i US-dollar og yen, skal man så i Nationalbanken gøre sig spekulative overvejelser om, hvorvidt det nu er et klogt tidspunkt at gøre det på, eller om det nu kan skade en anden stats budget osv., altså alle de overvejelser, som man gjorde, dengang aktiviteterne lå i Finansministeriet, og hvor den danske stat tabte penge på det?
Christine Antorini (S), 2012-04-17:
Det viser, at hvis man tænker nyt om fagene, ser man, at det så er færre piger, der vælger det, man ville kalde den hårde pakke, altså fysik og matematik, men bioteknologi vil de gerne, og bioteknologi indeholder det, der giver adgang til en række naturvidenskabelige fag.
Morten Løkkegaard (V), 2015-10-20:
I den forbindelse kunne jeg have lyst til lige at gentage det spørgsmål, som jeg rettede til Dansk Folkepartis ordfører, fordi jeg synes, at svaret derfra var tilstrækkelig tyndt til, at jeg gerne vil høre, om det kan blive kvalitativt forbedret af hr. Søren Søndergaard.
Peter Skaarup (DF), 2001-01-24:
Jeg ved så ikke, hvordan det svar hænger sammen med det svar, som vi lige har fået, men hvis det er sådan, at der er flere, der nu har deltaget i de her projekter, hvor skiture er indblandet, er jeg da interesseret i at høre en forklaring på, hvordan de her tal så hænger sammen.
Frank Dahlgaard (UP), 2000-03-15:
Men så har vi jo ikke mere indflydelse ved at være med end ved at være udenfor, og så er det jo det samme; men ved at være udenfor har vi fordelene ved at kunne agere frit og selvstændigt i den økonomiske politik, hvad vi jo har gjort med succes, så den danske økonomi i dag er helt i top.
Niels Helveg Petersen (RV), 1998-01-13:
Og helt galt gik det jo for hr. Albrechtsen, da han skulle beskrive situationen i de baltiske lande. Hr. Albrechtsen har ved flere lejligheder nærmest optrådt som repræsentant for de mest nationalistiske røster i den russiske Duma, når det drejer sig om omtale af de baltiske lande, og nu sagde hr. Albrechtsen nærmest ordret, at de baltiske lande på det groveste undertrykker den russiske befolkning i disse lande.
Holger K. Nielsen (SF), 2007-02-09:
Det, debatten går på, er en diskussion af, hvorvidt der er for meget magt i bestyrelsen for Københavns Teater, og det, vi er nogle der godt vil diskutere, er, om der er mulighed for, at man kunne få en struktur, der ikke gav helt så meget ubetinget magt til Københavns Teaters bestyrelse.
Kim Behnke (FP), 1998-12-17:
Meget af det, der så bliver lavet for vore kulturpenge, er noget bras, og det hjælper jo ikke noget, at hr. Duetoft kritiserer det, når det er hr. Duetoft, der afsætter pengene og dermed åbner for, at alt det bras kan blive lavet for penge, som i stedet kunne være gået til at hjælpe psykisk syge og kræftsyge patienter.
Nadeem Farooq (RV), 2013-05-31:
Liberal Alliances overordnede forslag rummer en række elementer, f.eks. at lovkravet om en grundskyldspromille på minimum 16 skal ophæves, og dernæst et forslag om at pålægge kommunerne en bod på 100 pct. af merprovenuet fra grundskyld, der ligger ud over inflationen.
Morten Østergaard (RV), 2007-05-23:
Derfor må vi spørge hr. Troels Lund Poulsen: Er det ikke sådan, at når man laver et forslag til vedtagelse sammen med Dansk Folkeparti, som allerede, i den korte tid debatten har varet, helt klart har markeret, at de står fuldstændig inde for sammenligningen, så har man også dermed sagt, at afstand til den kan man faktisk ikke lægge i praksis fra Venstres side?
Marlene Harpsøe (DD), 2024-05-03:
Forslaget her har jo så til formål at skabe nogle mere ordnede forhold for sexarbejdere ved at undtage specifikt afgrænsede funktioner fra rufferiparagraffen i straffeloven, og konkret foreslås det først og fremmest helt at fjerne straffelovens § 233, stk. 3, som gør det ulovligt at udleje hotelværelser til, at sexarbejdere kan benytte dem.
Flemming Møller Mortensen (S), 2019-04-24:
Vi ved, at kombinationen af fødevarer og kost – og det er frugt og grønt jo en vigtig og en rigtig sund del af – er en af de virkelig vigtige faktorer, i forhold til om mennesker udvikler sygdomme, og det begreb, vi har til at betegne de sygdomme, er i høj grad livsstilssygdomme.
Christine Antorini (S), 2006-10-24:
Det tager ikke stilling til og går ikke ind og er smagsdommer med hensyn til, om der er et tilstrækkelig godt værdimæssigt grundlag eller ej; det tager bare stilling til, at det ikke kan være rimeligt, at forudsætningen for at oprette en friskole er, at en kommunalbestyrelse beslutter at nedlægge en folkeskole, fordi der så pludselig er nogle lokaler, der er ledige til det.
Klaus Hækkerup (S), 2007-03-29:
Jeg kan love, at hver eneste krone, der vil komme ind ved en ændring af den her afgift, vil blive brugt til at nedsætte andre afgifter på bilområdet, og det er præcis derfor, vi er inden for regeringens skattestop – og det vil jeg egentlig godt bede Det Konservative Folkepartis ordfører om at bekræfte – nemlig at det her er fuldt og helt i overensstemmelse med regeringens skattestop.
Kamal Qureshi (SF), 2010-06-03:
Den diskussion har især fra Venstres side været præget af, at man i Venstre har medlemmer, som jo i tanke og ord, og når vi debatterer uden for Folketingssalen, støtter det her forslag eller tanker, der går i den her retning, men som, sådan som vi har forstået det, ikke vil stemme for forslaget i Folketingssalen i dag.
Line Barfod (EL), 2003-10-09:
Hvis alle ansatte, arbejdsløse, førtidspensionister, efterlønmodtagere osv. deltes om det antal arbejdstimer, der blev udført i 2002, kunne hver af os nøjes med at arbejde 940 timer om året, hvilket svarer til ca. 20 timer om ugen, men vi kunne også vælge at arbejde lidt mere og få råd til noget mere velfærd.
Stinus Lindgreen (RV), 2022-05-17:
Den risiko, der er ved en behandling, skal jo naturligvis som ved alle andre behandlinger, vi tilbyder, måles op imod den gavnlige effekt, og her er der jo ganske rigtigt lavet en lang række studier af akupunktur, men jeg læser nok resultaterne en anelse anderledes, end fru Liselott Blixt gør, og jeg har endda selv prøvet akupunktur i øret for en del år siden efterhånden.
Christian Rabjerg Madsen (S), 2025-12-11:
Vi har, hvad angår sms-spørgsmålet og minkspørgsmålet i det hele taget, haft en kommissionsundersøgelse, vi har haft en advokatundersøgelse, vi har haft tjenstligt forhør, og vi har haft uafhængige juridiske udtalelser.
Karsten Lauritzen (V), 2008-05-21:
Den selv samme junta, som sidste efterår slog hårdt ned på demonstrerende burmesiske munke, har indtil for nylig også nægtet udenlandsk nødhjælp at komme frem til de nødlidende, og Burmas ambassader i nabolandene har holdt weekendlukket, alt imens nødhjælpsorganisationer fra hele verden har stået i kø for at få visum, så hjælpen kunne komme frem.
Line Barfod (EL), 2006-09-07:
Med hensyn til den markedsgørelse, som Socialdemokraterne jo var med til at indføre i løbet af 1990'erne især på ældreområdet, vil jeg også gerne høre, om man også her er blevet klogere, og om vi derfor kan se frem til, at vi, når vi får et andet flertal efter næste valg, kan få en politik, hvor vi giver ansatte og brugere mulighed for selv at tilrettelægge arbejdet, så ældre f.eks. får ret til selv at bestemme, hvornår de vil sove, hvad de vil have at spise, og hvad de vil have på af tøj.
Helge Mortensen (S), 2003-12-16:
Både når det drejer sig om teknologi og tilsyn, og når det drejer sig om den anmeldelsespligt her, så sker det i en periode, hvor hele miljøområdet, både i Miljøministeriet, i styrelser, i amter og i kommuner beskæres for ressourcer til at tage de opgaver, som de altså så heller ikke længere skal tildeles.
Torsten Schack Pedersen (V), 2011-11-29:
Altså, for mig at se er det jo såre simpelt: Sundhedsforsikringer – det kan vi jo se i undersøgelser – har betydet, at tiden på sygedagpenge har været kortere, og så er det jo simpel logik, at hvis man har fået betalt en operation over en sundhedsforsikring, så er den ikke blevet betalt af den fælles kasse, og det er da en besparelse i min optik.
Britt Bager (V), 2018-10-11:
Det kan godt være, at de private medier, som jeg ser eller læser, konkurrerer om annoncekroner, men der er også noget, der hedder abonnement, som er en væsentlig del af deres forretningsmodel, og det er egentlig den, vi har tænkt på, når vi har sagt, at DR skal begrænse, hvad det er, de udbyder.
Flemming Møller Mortensen (S), 2012-11-01:
Hertil vil jeg blot sige, at jeg synes, at kvalitetskravene til omsorgstandplejen står meget, meget tydeligt udmøntet i lovgivningen, og det her er et spørgsmål om, at kommunerne har en forpligtigelse til at levere en høj kvalitet på det her område.
Peter Skaarup (DF), 2012-06-13:
Det var jo sådan, at bl.a. Dansk Folkeparti rettede henvendelse til Præsidiet og spurgte: Hvis det er sådan, at man ikke overholder basale høringsfrister – og det har man jo slet ikke overholdt – hvorfor vælger man så ikke at udskyde førstebehandlingen af det her forslag?
Anders Samuelsen (RV), 2001-10-11:
Forslaget ændrer som følge deraf reglerne om betalingspligtige personer i momsloven, således at det som en generel regel altid er virksomheden her i landet, der skal afregne og betale momsen ved køb af varer eller ydelser fra virksomheder, der er etableret i udlandet.
Morten Messerschmidt (DF), 2006-05-16:
Men jeg mener altså, at Europarådet, som i dag fungerer ganske upåklageligt, er et organ, som faktisk allerede i dag tager sig af mange af de sager, som OSCE også beskæftiger sig med, og fordi Menneskerettighedsdomstolen er tilknyttet Europa rådet, er det altså et organ, der med meget større vægt og meget større saglig kompetence kan indgå i bestræbelserne på at bekæmpe terrorisme, bekæmpe trafficking, skabe bedre miljøforhold og bekæmpe diskrimination langt bedre, end OSCE kan.
Mette Thiesen (NB), 2022-05-19:
Jeg tror simpelt hen, at ordføreren er nødt til at uddybe det lidt, for det, man jo helt konkret hører, er, at det er nogle mennesker, som har så mange udfordringer, de skal have løst, og der mener vi, at vi skal fokusere på den sociale indsats, og så har vi faktisk tillid til, at de mennesker efterfølgende gerne vil ud på arbejdsmarkedet.
Magnus Heunicke (S), 2008-11-18:
For det bringer mig så til det næste spørgsmål, som måske er det centrale i ordene fra Dansk Folkepartis ordfører, og det er netop: Hvis man så accepterer, at vi altså har et ansvar her i Folketinget, og det er et nationalt ansvar med den kollektive trafik, hvorfor pokker er det så, at vi har Dansk Folkeparti i seng med regeringen i den her sag?
Erling Bonnesen (V), 2020-11-26:
Sådan holdningsmæssigt vil jeg da godt lige holde fast i det med, hvad ordførerens holdning er til erstatning, kompensation, og om man ikke bør dække de individuelle tab, som den enkelte burægsprocent må stå tilbage med, sådan at man ikke trækker tæppet helt eller delvis væk under nogle producenter, som jo kan have lavet nogle investeringer i nogle af de her berigede bure, som det så hedder nu.
Ib Poulsen (DF), 2008-06-03:
I Dansk Folkeparti mener vi, at reguleringen og genoprettelsen af vandløb har været en kommunal opgave og selvfølgelig skal blive ved med at være det, for at man kan have en hurtig kommunikationsvej til den, der skal udføre opgaven med at få vandet ledet væk hurtigst muligt.
Connie Hedegaard (KF), 2004-11-24:
Men som jeg sagde før til en anden spørger, ændrer det jo ikke ved, at vi stadig væk både med affaldsredegørelse, affaldsstrategi, og hvad vi ellers har, finder det utrolig vigtigt at finde veje til, at stadig flere ting ender det rigtige sted, og at mobiltelefonen og barbermaskinen osv. ikke ender i husholdningsaffaldet, hvor de gør skade.
Signe Munk (SF), 2020-06-18:
Men netop det her med at få bragt mængden ned og få lavet en plan for det her og få sat en retning i energipolitikken er jo afgørende for de investeringer, der bliver lavet, og det gælder lige fra borgerne derhjemme, som selv vælger en opvarmningskilde, til de store investeringer i kraftværkerne.
Lars Aslan Rasmussen (S), 2018-04-24:
Ordføreren siger, at der er en bekymrende udvikling i Tyrkiet, og det kan vi godt blive enige om der er på alle måder, men jeg vil egentlig gerne spørge hr. Kenneth Kristensen Berth: Er sandheden ikke, at det er ligegyldigt, hvilket styre man har i Tyrkiet, fordi Dansk Folkeparti ikke ønsker, at Tyrkiet på nogen måde kommer med i EU, uanset om det er et sekulært eller et islamistisk styre, som har magten?
Rasmus Stoklund (S), 2021-01-22:
Tværtimod har man jo i Udlændinge- og Integrationsministeriet det her såkaldte Damaskusprojekt, hvor man prøver at få gennemgået dem, der har midlertidigt ophold, og som kommer fra Damaskusprovinsen, for at se på, om der er noget, der har ændret sig i deres vilkår.
Mikkel Bjørn (DF), 2024-11-21:
Altså, der har jeg svært ved at se det modsætningsforhold, som fru Rosa Eriksen fra Moderaterne bygger op, men det er måske også, fordi hun er medlem af det parti, som ældreministeren også er medlem af, og som er med til at vedtage den her aftale, som i vores øjne ikke forbedrer ældreplejen i Danmark.
Pernille Vigsø Bagge (SF), 2008-05-29:
Vi vil opstille lige muligheder, de samme muligheder for alle mennesker til livsudfoldelser under enhver form, og hvis det kræver særlig årvågenhed over for kvinder, der dør af hjerte-kar-sygdomme, eller mænd, der har brug for mere barselorlov, fordi de ikke kan få det gennem det regulære system, opstiller vi muligheden for at få de lige muligheder.
Lars Barfoed (KF), 2003-02-26:
Men inden jeg tager fat på selve den del af det, som vedrører den nye grundtraktats indhold, vil jeg godt sige om den debat, som jeg synes vi skal have og har i dag og skal have i de kommende år, indtil en ny grundtraktat er vedtaget, at det er altså af stor betydning for debattens seriøsitet og indhold, at det netop bliver en debat om indholdet.
Lisbeth Bech Poulsen (SF), 2017-09-07:
I SF's forslag til finanslov er der sat penge af til det, men jeg vil så gerne gå videre til et andet spørgsmål, for ordføreren har jo svaret på det, nemlig om sygehusområdet, hvor Socialdemokraterne jo gerne vil være med til allerede næste år at fjerne eller i hvert fald kompensere for omprioriteringsbidraget på de 2 pct.
Poul Nyrup Rasmussen (S), 1997-11-19:
Læg nu mærke til, hvad jeg siger: Der er overskud på de offentlige finanser, og det skyldes ikke, som jeg kan forudse, at man sikkert vil spørge om, engangssalg. Der er overskud på de offentlige finanser, og det betyder, at vi for første gang i mange år i en balanceret sund økonomi, hvor opsvinget ikke er lånefinanseret, er i stand til nu for alvor at tage fat på en nedbringelse af statsgælden, af den offentlige gæld.
Colette L. Brix (DF), 2005-05-26:
Det er et faktum, at rygningen indebærer en sundhedsrisiko, uanset om man ryger stærke eller milde cigaretter, og det er bare så ærgerligt, når man bliver fristet til at tænde den første cigaret, for så kan man risikere at hænge på cigaretter resten af livet.
Ole Birk Olesen (LA), 2020-12-22:
Så forstår vi så på det hele, at der er sådan en strid kørende mellem De Radikale og regeringen, hvor De Radikale hele tiden skal presse regeringen til at lave nogle modvirkende foranstaltninger, som gør Danmark tilsvarende rigere, sådan at når regeringen er færdig med at sidde i den her valgperiode, så er Danmark ikke blevet fattigere, men har holdt status quo.
Christoffer Aagaard Melson (V), 2023-02-02:
Så hvis man derfor mener, at det er meget, meget vigtigt, at vi styrker vores økonomi og finder det her øgede arbejdsudbud, og hvis man mener, at man gerne vil påvirke landet til at nå et mål, så bliver man jo nødt til at spille nogle forslag på banen, som har en gang på jorden. Og det er jo derfor, at vi ikke kommer med forslag, som ikke er realistiske, og som der ikke er opbakning til i Folketinget.
Niels Helveg Petersen (RV), 2009-04-29:
Jeg er lige ved at sige, at det desværre forholder sig sådan, at netop på dette tidspunkt vil overskudsdeling jo ikke give særlig meget resultat, fordi virksomhederne har store problemer med indtjeningen, og det er sådan set noget af det, der er et grundproblem for vores erhvervsmæssige udvikling.
Birgitte Vind (S), 2021-05-17:
Allerede med finanslovsaftalen for 2020 blev der afsat 245 mio. kr. til forskellige projekter, som skal udvikle og afprøve nye innovative veje til at styrke omsorg og nærvær for borgere i ældreplejen, hvor man ser på veje til at reducere unødvendige dokumentationskrav, så der bruges mere tid på den enkelte borger og selvfølgelig også på at snakke med den enkelte borger om, hvilke tilbud der passer borgeren bedst.
Kristian Jensen (V), 2003-12-12:
Vi har gennemført skattelettelser, som vil være med til at give alle, også børnefamilierne og de unge, en langt større del af deres indkomst til sig selv, og vi har gennemført uddannelsesreformer, også på erhvervsskoleområdet, som gør, at der kan skabes bedre uddannelser.
Karin Gaardsted (S), 2012-01-31:
Ambitionen er, at lovforslaget skal bidrage til at fremme havnenes funktion som erhvervsområder og knudepunkter for infrastruktur, ligesom forslaget generelt skal bidrage til at fremme brugen af søtransport som miljøvenlig transportform i sammenhæng med regeringens ønske om grønnere transport.
Kristian Thulesen Dahl (DF), 2005-12-08:
Da vi lavede forbedringerne for førtidspensionisterne, den aftale, vi har lavet om finansloven, hvor vi løfter en lang række førtidspensionister til et højere niveau, kunne jeg forstå på hr. Henrik Sass Larsen, at det langtfra var tilstrækkeligt.
Sanne Schroll (SF), 2007-03-29:
I et svar til Hans Timmermand, der før kommunesammenlægningen var formand for seniorrådet i Fredensborg-Humlebæk Kommune, understregede ministeren sågar, at hun ikke var indstillet på at ændre disse regler, efter at ministeren havde konstateret, at det var ulovligt at yde befordringsgodtgørelse til medlemmer af seniorråd.
Svend Erik Hovmand (V), 2002-05-08:
Der skulle en stor genopretning til, men efter genopretningen faldt skattetrykket igen under Schlüterregeringerne, f.eks. var BNP-skattetrykket - for nu at bruge en eksakt nationaløkonomisk term - på 50,2 pct. i 1988 og 47 pct. i 1992.
Aaja Chemnitz Larsen (IA), 2017-06-01:
Naalakkersuisut er jo kommet med et meget konkret forslag, som egentlig kommer fra kommunefogederne selv, som samledes på et tidspunkt, hvor de siger, at vi for at sikre kommunefogeder ude i alle bygder også er nødt til at kigge på muligheden for, at der skal være to kommunefogeder nogle steder.
Hans-Pavia Rosing (S), 2001-05-31:
til, at vi finder nogle ganske bestemte samarbejdsformer omkring disse ting, så det ikke alene bliver på ad hoc-basis, at vi sidder med ved bordet. Vores internationale profil er for kostbar til, at vi ikke er med dér, hvor det sker, og i øvrigt er jeg ret overbevist om, at også Danmark kan have glæde af at vise omverdenen, at dette land, Danmark, ikke alene er et land i den nordlige periferi af EU, men faktisk har en nær ven og et historisk associeret artisk samfund oven i købet samlet under den samme grundlov. Apropos selvstyre skal Folketinget og de færøske medlemmer vide, at vi fra Grønland følger udviklingen på Færøerne nøje, ligesom vi følger de danske reaktioner nøje.
Kim Behnke (FRI), 2000-05-23:
For det, ministeren glemmer at forklare Folketinget, er: Hvorfor i alverden skulle jeg som medarbejder vælge en aktieoption frem for en løn, jeg får her og nu, hvis jeg ikke bliver belønnet for at løbe den risiko? Jeg løber ikke alene den risiko, at jeg kan miste min arbejdsplads, hvis det går skidt for virksomheden, jeg løber også den risiko, at det viser sig, at den løn, jeg ellers skulle have haft udbetalt, bliver udsat for mere devaluering, end hvad den danske regering kan tilbyde, fordi aktierne kan rasle ned i kurs.
Karin Nødgaard (DF), 2006-01-24:
Dansk Folkeparti ser positivt på, at en vedtagelse af lovforslaget vil kunne sikre, at følgende to aspekter vil kunne opfyldes: På den ene side hensynet til samfundets behov for ny og værdifuld viden til brug i fremtidig patientbehandling og på den anden side hensynet til forsøgspersonens rettigheder og sikkerhed.
Erling Bonnesen (V), 2012-12-11:
Så er der det konkrete i forhold til placeringen af arbejdspladserne, og det er dér, vi går ind og markerer, at det jo netop er en måde, man så kunne styrke udviklingen i landdistrikterne på; altså har det her i sig selv sådan set ikke noget med økonomi og den slags at gøre, men det handler om, hvordan man så får placeret de arbejdspladser bedst.
Frank Aaen (EL), 2000-12-13:
Den debat, vi lige har haft om skat, var jo illustrativ på den måde, at vi så igen fik udstillet, at det, der er Venstres og De Konservatives vigtigste målsætning inden for skattepolitikken, er, at de, der i forvejen har mest, er dem, der skal have lettelsen.
Frank Jensen (S), 1999-01-27:
Sigtet er først og fremmest at fastholde muligheden for at gøre brug af aflytninger m.v. i de tilfælde, hvor dette efterforskningsmiddel er lovligt efter de nationale regler, og altså så vidt muligt at modvirke, at aflytning i sådanne tilfælde reelt bliver umuliggjort af kryptering eller anden teknologisk nyudvikling.
Tina Nedergaard (V), 2007-03-13:
Ud over at rose ministeren, ministeriet og Globaliseringsrådet for den store indsats mener jeg også, at der er grund til at rose arbejdsmarkedets parter og erhvervsskolesektoren for faktisk at byde ind med en lang række progressive forslag, som alene er rettet mod det ene formål, nemlig at tilgodese eleverne.
Frederik Bloch Münster (KF), 2026-02-05:
Samtidig ser vi, at det er ufattelig svært at tage statsborgerskabet fra dybt kriminelle, eksemplificeret ved at intet bandemedlem har fået frataget deres statsborgerskab, selv om 72 pct. af alle dømte efter bandeparagraffen har en ikkevestlig herkomst.
Kristian Jensen (V), 2000-12-01:
Når Venstre er glad for det her lovforslag, skyldes det også, at det åbner op for en ny måde at fordele en knap ressource, en knap frekvens på. I stedet for den traditionelle »beauty contest«, skønhedskonkurrencen, hvor vi skal vurdere, hvad selskaberne skal tilbyde for at tilfredsstille vore ønsker, lægges der nu op til, at det bliver det selskab, der ud fra sine egne beregninger forstår at lave den bedste »business case«, altså få mest ud af en knap ressource og dermed også bedst råd til at byde mest på licensen, som vinder.
Mette Thiesen (NB), 2021-10-13:
Nu vil jeg så tillade mig at afbryde den linde strøm af skåltaler over den her taxaaftale med simpelt hen at konstatere, hvad jeg tror vi alle sammen synes, at det er rigtig irriterende, hvis man en sjælden gang imellem skal køre med en taxa og vedkommende, der kører taxaen, hverken kan finde vej eller kan tale dansk.
Jørn Jespersen (SF), 2001-05-23:
Nu er det jo sådan, at der i dag er en ceremoni med underskrifter på en meget vigtig miljøaftale i Stockholm om de såkaldte POP-stoffer, de allerfarligste kemikalier i verden, hvor jeg har forstået, at miljøministeren oprindelig skulle have deltaget og have holdt en tale på Danmarks vegne, som lagde op til, hvordan vi kommer videre i processen med udfasning af verdens allerfarligste kemikalier.
Jens Henrik Thulesen Dahl (DF), 2020-01-14:
Ved sygdom eller barsel kan medlemmerne få op til 9 års orlov, undskyld, 9 måneders orlov – 9 år er en noget længere periode, og det ville være vildt – ligesom de i tilfælde af sygdom ikke skal godtgøre, hvorfor de sygemelder sig.
Orla Hav (S), 2010-02-24:
Det vil jeg gerne være med til at følge til dørs, fordi det er dybt bekymrende at opleve en hel egn, der nærmest er gået i sort, på grund af at man i den grad føler sig, jeg vil ikke sige bedraget, men i hvert fald svigtet af et pengeinstitut, som man har haft tillid til.
Mette Kierkgaard (M), 2023-11-28:
Jeg vil gerne understrege, at ældreplejen er en hjørnesten i vores velfærdssamfund, og jeg ønsker så meget, at vi fremover kan tale om, at det er kvalitet i ældreplejen, vi er optaget af, og så have fokus på, hvordan vi opnår det, som vi ønsker.